# L’oració passiva

Una oració passiva es caracteritza pel fet que el complement directe d’un verb transitiu de l’oració activa corresponent passa a ser el subjecte del mateix verb en passiva, mentres que el subjecte de l’oració activa, si en té, passa a complement agent de la passiva introduït per la preposició *per*, o en alguns casos *de*.

> Oració activa: Arquitectes competents **van construir** este monument.
>
> Oració passiva: Este monument **va ser construït** per arquitectes competents.
>
> Oració activa: Tots els seus companys **coneixien** la qualitat humana de Sofia.
>
> Oració passiva: La qualitat humana de Sofia **era coneguda** per/de tots els seus companys.

L’oració activa i la passiva corresponent no són sempre intercanviables, ja que en una oració passiva es posa el focus precisament en el complement directe de l’activa, esdevingut subjecte. Per això, en certs casos sonaria estranya una oració activa, on la passiva és la solució més adequada:

> (?) La solidesa de l’estructura mostra que **arquitectes competents van construir este monument**.
>
> (?) La solidesa de l’estructura d’este monument, **que** sens dubte **arquitectes competents van construir**, li va permetre resistir el pas del temps.
>
> La solidesa de l’estructura mostra que **este monument va ser construït per arquitectes competents**.
>
> La solidesa de l’estructura d’este monument, **que** sens dubte **va ser construït per arquitectes competents**, li va permetre resistir el pas del temps.

Tanmateix, no tots els verbs transitius admeten la construcció passiva; en general, només l’admeten els verbs que reclamen un subjecte amb paper d’agent:

> **Joan colpejà** la porta; la porta **fou colpejada per Joan**.
>
> **L’exercit va ocupar** la ciutat; la ciutat **va ser ocupada per l’exèrcit**.
>
> **La tempesta ha destruït** les collites; les collites **han sigut destruïdes per la tempesta**.

No són possibles, doncs:

> \* Un cotxe vermell **és tingut** per Josep.
>
> \* Molta gramàtica **és sabuda** per Marta.

I són difícilment acceptables oracions com:

> (?) Esta malaltia **va ser patida** per molta gent.
>
> (?) El llibre **ha sigut deixat** per mi damunt de la taula.

En este tipus de verbs, l’ús de la passiva és molt limitat, i es reduïx a expressions més o menys estereotipades:

> **És ben sabut** que la força de Coriolis determina el sentit de gir de les borrasques, diferent en l’hemisferi nord i en l’hemisferi sud.
>
> Totes les opinions **seran tingudes en compte**.

També són possibles construccions pròximes a les passives amb alguns verbs que expressen estats psicològics o intel·lectuals, com *admirar*, *conéixer*, *estimar*, *respectar*... En estos casos, si apareix, el complement agent pot ser introduït per la preposició *per*, o *de* en registres formals:

> L’actriu era (molt) coneguda i respectada **pel**/**del** públic.

D’altra banda, l’acceptabilitat d’una oració depén del temps o l’aspecte de l’acció verbal; per exemple, una oració amb un verb d’aspecte puntual en passiva pot ser normal en passat (simple o perifràstic) o futur, però pot resultar estranya en present o imperfet:

> El palau **va ser construït** per arquitectes competents. / El palau **serà construït** per arquitectes competents.

Però:

> (?) El palau **és construït** per arquitectes competents. / (?) El palau **era construït** per arquitectes competents.

En canvi, sí que és possible la passiva en present o imperfet quan l’aspecte és imperfectiu, és a dir, quan l’acció es veu en el seu desenvolupament o duració:

> Este tipus de maquinària no **pot**/**podia ser manejada** per personal inexpert.
>
> El professor **és**/**era estimat** pels seus alumnes.

En els casos en què la passiva no és admissible, cal substituir-la per una altra construcció que permeta la tematització de l’element que faria de subjecte en la passiva, és a dir, el desplaçament d’este per a destacar-lo com a matèria sobre la qual es parla:

> (?) **L’impost sobre la renda** **és pagat** per les persones segons els seus ingressos. *(Molt millor:* **L’impost sobre la renda****el paguen** les persones segons els seus ingressos*.)*